钦定古今图书集成/明伦汇编/宫闱典/第005卷 > 《西城宫词八首》〈录六首〉前人
## 钦定古今图书集成/明伦汇编/宫闱典/第005卷 > 《西城宫词八首》〈录六首〉前人

芙蓉新样紫霞冠，细拥珠琲小凤团。一片香烟丛里
出，玉真朝罢簇回銮。

新传牌子赐昭容，第一仙班雨露浓。袋里相公书疏
在，莫教香汗湿泥封。

五雷坛上雷一声，海子闸口雨纵横。祈灵验后催传
赏，马上朱提玉手擎。

色色罗衫称体裁，铺宫新例一齐开。菱花小样黄金
合，昨夜真人进药来。

花底传筹近五更，隐囊斜倚到天明。寒霜不敢蒙头
坐，暖阁时聆《謦欬》声。

两角鸦青双著红，灵犀一点未曾通。自缘身作延年
药，憔悴春风雨露中。